Swjatlana Tsichanouskaja (Belarussies: Святлана Ціханоўская) of Swetlana Tichanowskaja (Russies; Светлана Тихановская) (Mikashevichy, 11 September 1982) is 'n Belarussiese politieke aktivis wat 'n kandidaat in die 2020-presidentsverkiesing in Belarus was. President Aleksandr Loekasjenko is amptelik as wenner van die 2020 verkiesing verklaar, wat deur wydverspreide verkiesingsbedrog geskend is. Daarop beweer Tichanovskaja dat sy die presidentsverkiesing met tussen 60 en 70% van die stemme gewen het. Voordat Tsichanouskaja 'n presidentskandidaat geword het, was sy 'n Engels-onderwyser en tolk. Sy is getroud met YouTuber, blogger en aktivis Siarhei Tichanovski wat in hegtenis geneem is. Ná die inhegtenisneming van haar man op 29 Mei het Tsichanouskaja aangekondig dat sy voornemens is om in sy plek verkies te word. Sy is op 14 Julie 2020 as onafhanklike kandidaat geregistreer. Na haar registrasie is sy ondersteun deur die veldtogte van Valery Tsepkalo en Viktar Babaryka, twee prominente opposisiepolitici wat verbied is om hul kandidatuur te registreer. 'n Foto van Tsichanouskaja met Maria Kolesnikova, Babaryka se veldtogbestuurder, en Veronika Tsepkalo, die vrou van Valery Tsepkalo, het 'n simbool van haar veldtog geword.